**A tanító és óvodapedagógus képzés alkalmassági vizsgái**

A tanító és az óvodapedagógus alapképzési szakokra felvett hallgatóknak ének-zenei, testi és beszédalkalmassági vizsgát kell tenniük.

***Korábbi években tett alkalmassági vizsga eredménye nem fogadható el! Az alkalmassági vizsga egy felvételi eljárás erejéig érvényes.***

**Alkalmassági vizsga**

Az alkalmassági vizsga három részből áll.

**1. Az ének-zenei alkalmassági vizsga**

Célja: annak megállapítása, hogy a jelentkező alkalmas-e az óvodapedagógusi vagy tanítói pályára, a pedagógusi pálya gyakorlásához szükséges zenei ismeretek elsajátítására.

**Feladat:**

* a hallásvizsgálat keretében néhány magyar népdal vagy gyermekdal előadása emlékezetből, szabad választás alapján (a dalokat más-más kezdőhangról is meg kell tudni szólaltatni. Kérjük, hogy 5-10 dalból álló listát hozzon magával az alkalmassági vizsgára!)
* a zenei emlékezet vizsgálata során egyszerű, rövid ritmussorok visszahangoztatása (negyed-, nyolcad-, pontozott ritmus és szinkópa kombinációiból) tapsolással, kopogással; néhány hangból álló egyszerű dallamok visszaéneklése.
* a kottaolvasási készség vizsgálata során néhány ütem lapról olvasása az egyszerű gyermekdalok szintjén az ötvonalas rendszerben.

Az elbírálás alapvető szempontja, hogy a jelentkező rendelkezzék az ének-zenei tevékenység vezetéséhez, tanításához nélkülözhetetlen zenei hallással, egészséges énekhanggal és megfelelő hangterjedelemmel.

**2. A beszédalkalmassági vizsga**

Célja: annak megállapítása, hogy a jelentkezőt beszédállapota alkalmassá teszi-e a pedagógusi pályára.

**Feladat:**

* 10–15 soros nyomtatott prózai szöveg felolvasása, szükség szerint a szöveg reprodukálása, illetve beszélgetés. A szöveget közismert gyermekirodalmi művekből jelölik ki. A jelentkezőnek a felolvasandó szöveg előzetes megismerésére időt adnak.

A szóbeli szövegalkotó képesség felmérése kötetlen beszélgetés keretében.

**Az elbírálás szempontjai:**

* Vannak-e a jelentkezőnek hanghibái, hangképzési zavarai (artikulációs hibák, rezonancia zavar, nazális hangszín, orrhangzós beszéd, a magánhangzók igen zárt képzése).
* A jelentkező beszédritmusában észlelhetők-e súlyos zavarok (dadogás, hadarás).
* A felolvasás mennyire hangsúlyos, követhető, kifejező.
* A tájnyelvi ejtés nem beszédhiba, tehát nem kizáró ok.

**Kizáró okok:**

* beszédhang képzési, artikulációs rendellenességek,
* beszédritmuszavarok,
* a beszéd megértését akadályozó rendkívül zárt ejtés.

**3. A testi alkalmassági vizsga**

Célja: annak megállapítása, hogy a jelentkező rendelkezik-e azokkal az alapvető motoros (testi) képességekkel, amelyek feltételei az alsó tagozatos és az óvodai testnevelés gyakorlati anyag elsajátításának, illetve a tanítói, óvodapedagógusi pálya gyakorlásának.

**Követelmények:**

* közepes iramú, folyamatos futás (nők: 3 perc, férfiak: 5 perc),
* oktató által vezetett zenés gimnasztika folyamatos végzése, a főbb alapformák végeztetésével (szökdelések, karkörzések, törzshajlítások, felülések, törzsemelések és rugózások),
* egyensúlyozó járás fordulatokkal, két zsámolyra helyezett felfordított padon,
* néhány lépés nekifutásból – keresztbe állított és felfordított – pad átugrása egy lábról, érkezés páros lábra, guggolásba,
* célba dobás függőleges célra (kosárlabda palánk) egykezes dobással, kislabdával, 8 m-ről,
* labdaadogatások helyben futás közben párokban, ügyes és ügyetlen kézzel, felfújt labdával,
* labdavezetés ügyes és ügyetlen kézzel,
* felfüggés hajlított karral (nők: 5 mp, férfiak: 8 mp),
* mellső fekvőtámaszban karhajlítás, nyújtás (nők: 3-szor, férfiak: 6-szor).

**Kizáró okok:**

* a kondicionális állapotra és a mozgáskoordinációra utaló olyan gyenge teljesítmény, amely intenzív gyakorlással nem javítható, valamint
* a jelentkezés évében érettségizők esetében a középiskolai tanulmányok utolsó két évében a testnevelés alóli teljes felmentés. A korábban érettségizőknek igazolniuk kell, hogy a testnevelés alóli felmentés indokai már nem állnak fenn.